《欲之新乡答崔颢綦毋潜》
唐代·李颀

数年作吏家屡空，谁道黑头成老翁。男儿在世无产业，

行子出门如转蓬。吾属交欢此何夕，南家捣衣动归客。

铜炉将炙相欢饮，星宿纵横露华白。寒风卷叶度滹沱，

飞雪布地悲峨峨。孤城日落见栖鸟，马上时闻渔者歌。

明朝东路把君手，腊日辞君期岁首。自知寂寞无去思，

敢望县人致牛酒。

作者简介：李颀(690-751)，汉族，东川（今四川三台）人（有争议），唐代诗人。少年时曾寓居河南登封。开元十三年进士，做过新乡县尉的小官，诗以写边塞题材为主，风格豪放，慷慨悲凉，七言歌行尤具特色。